## Pravilnik o vodnoj dokumentaciji

### NN 13/2006 (6.2.2006.), Pravilnik o vodnoj dokumentaciji

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**347**

Na temelju članka 118. stavak 1. Zakona o vodama
(»Narodne novine« br. 107/95 i 150/05), ministar
poljoprivrede, šumarstva i vodnoga gospodarstva donosi

## PRAVILNIK

### O VODNOJ DOKUMENTACIJI

I. OPĆE ODREDBE

Članak 1.

Ovim se Pravilnikom uređuje sadržaj, oblik i
način vođenja vodne dokumentacije, načini prikupljanja, sistematiziranja i
čuvanja podataka, pristup informacijama, obrada i prezentacija podataka iz
vodne dokumentacije.

Članak 2.

Pojedini izrazi, u smislu ovog Pravilnika imaju
sljedeće značenje:

»Tijela javne vlasti« su državna tijela, tijela
jedinica lokalne i područne (regionalne) samouprave, pravne osobe s javnim
ovlastima i druge osobe na koje su prenesene javne ovlasti.

»Vodna knjiga« je sustav podataka, informacija i
dokumentacije o izdanim vodopravnim aktima i drugim upravnim i neupravnim
aktima koje temeljem Zakona o vodama izdaju ministarstvo nadležno za vodno
gospodarstvo, Hrvatske vode, županije i Grad Zagreb.

»Vodni katastri« su sustavi podataka,
informacija i dokumentacije o vodama, vodnom dobru, korištenju voda, zaštiti
voda, zaštiti od štetnog djelovanja voda te drugih podataka i informacija od
značaja za upravljanje vodama.

»Očevidnik koncesija na vodama i vodnom dobru«
je sustav podataka, informacija i dokumentacije o odlukama i ugovorima o
koncesijama na vodama i javnom vodnom dobru te o koncesijskoj naknadi.

»Informacijski sustav voda« je mrežno
orijentirani, modularni, centralizirani sustav koji omogućuje kontinuirano
pohranjivanje, povezivanje, praćenje i obradu podataka te prezentaciju i
prenošenje informacija iz područja upravljanja vodama.

»Korisnici Informacijskog sustava voda« su:
ministarstvo nadležno za vodno gospodarstvo, Hrvatske vode, tijela javne
vlasti, inozemne institucije, pravne osobe, fizičke osobe i javnost.

»Službenici za informiranje« su ovlaštene osobe
imenovane od strane ministarstva nadležnog za vodno gospodarstvo ili Hrvatskih
voda, a zadužene su za rješavanje ostvarivanja prava na pristup informacijama.

»Ovlaštenik prava na informaciju« je tuzemna ili
inozemna fizička ili pravna osoba koja zahtijeva pristup informaciji.

»Baza-registar podataka« je ustrojena zbirka
logički povezanih podataka prikupljenih iz različitih izvora, pohranjenih i
oblikovanih u sustav dostupan korisnicima.

»Informacija« je obrađeni podatak, fotografija,
crtež, film, izvješće, akt, tablica, grafikon, nacrt ili drugi prilog, koje
posjeduju, kojim raspolažu ili ga nadziru tijela javne vlasti, bez obzira na to
je li pohranjena na nekom dokumentu ili nije, te bez obzira na izvor, vrijeme
nastanka, mjesto pohranjivanja, na način saznavanja, na to po čijem nalogu, u
čije ime i za čiji račun je informacija pohranjena.

»Dokument« je svaki zapis, bilo koje vrste,
oblika i tehnike izrade (rukopis, tisak, slika, zvučni, filmski ili videozapis,
elektronički zapis i dr.) koji sadržajem i strukturom
čini raspoznatljivu cjelinu.

»Elektronički dokument« je dokument koji je
sačinjen pomoću računalnih programa i uređaja i pohranjen kao elektronički
zapis na odgovarajućem mediju.

»Fizički dokument« je dokument pohranjen na
papiru i drugom mediju koji nije elektronički medij.

»Poslovnu dokumentaciju« čine svi dokumenti,
spisi, poslovne knjige, poslovni planovi, izvještaji, analize, odluke, prepiska
i ostala dokumentacija koja nastaje ili se koristi u obavljanju poslovnih
funkcija.

»Tehničku dokumentaciju« čine elaborati,
projekti, studije, nacrti, karte, tehnički opisi i specifikacije, upute i
isprave vezane uz objekte, uređaje, tehničke sustave i postupke.

»Pomoćnu dokumentaciju« čine dokumentacijske
cjeline, evidencije i proizvodi obrade podataka, zbirke publikacija i drugog
dokumentacijskog materijala, zvučni, filmski i prezentacijski zapisi koji se
prikupljaju ili nastaju radi informacijske podrške poslovnom procesu ili radi
pružanja usluga vanjskim korisnicima.

»Katalog informacija« je sistematizirani pregled
informacija s opisom sadržaja, namjenom, načinom osiguravanja i vremenom
ostvarivanja prava na pristup.

II. INFORMACIJSKI SUSTAV
VODA

Članak 3.

Ministarstvo nadležno za vodno gospodarstvo i
Hrvatske vode zajednički razvijaju Informacijski sustav voda.

Informacijski sustav voda je projekt bivše
Državne uprave za vode, sadašnje Uprave vodnoga gospodarstva u Ministarstvu
poljoprivrede, šumarstva i vodnoga gospodarstva i Hrvatskih voda, pokrenut
početkom 2001. godine, kojim je uspostavljena organizacijska struktura za
njegov razvoj, a dio je nacionalnog programa razvoja e-Uprave u Republici
Hrvatskoj.

Informacijskim sustavom voda upravljaju Hrvatske
vode.

Informacijski sustav voda se organizira u skladu
s propisanim normama za razvoj i upravljanje informacijskim sustavima.

Podaci prikupljeni u Informacijskom sustavu voda
su vlasništvo Republike Hrvatske.

Članak 4.

Informacijski sustav voda se sastoji od:
baza-registara podataka s arhivskim, povijesnim i aktualnim podacima,
programske opreme, računalnih i komunikacijskih uređaja, korisničkih
aplikacija, sistemske i korisničke potpore, prateće dokumentacije, propisanih
postupaka i procedura za njegov kontinuiran i ispravan rad, nadzor i
upravljanje te korisnika sustava.

Članak 5.

Obveze Hrvatskih voda u okviru Informacijskog
sustava voda su:

– prikupljati, sistematizirati, organizirati,
usklađivati prostorne i druge podatke na jedinstven, učinkovit i odgovoran
način

– unaprjeđivati točnost i pouzdanost podataka i
informacija iz područja upravljanja vodama kroz provjeru pravodobnosti i
vjerodostojnosti podataka i informacija te potvrdu njihove kvalitete

– izraditi i provoditi procedure za upravljanje
podacima/informacijama (priprema, unos, ažuriranje, obrada, prezentacija,
dostupnost)

– osigurati njegovu zaštitu, smještaj i
materijalnu osnovicu za njegovo održavanje i razvoj

– omogućiti usklađenost podataka i skupina
prostornih podataka i informacijskih usluga

– omogućiti ispunjavanje obveza izvješćivanja
prema nacionalnom zakonodavstvu, zahtjevima Europske unije i međunarodnih
ugovora i konvencija

– omogućiti ispunjenje obveza razmjene i
pristupa informacijama.

III. VODNA DOKUMENTACIJA

Članak 6.

Vodnu dokumentaciju čine: vodna knjiga, vodni
katastri i očevidnik koncesija na vodama i vodnom dobru.

Vodna dokumentacija se vodi u sklopu
Informacijskog sustava voda.

*Vodna knjiga*

Članak 7.

Vodnu knjigu čine:

– registar vodopravnih akata i ostalih upravnih
i neupravnih akata koje temeljem Zakona o vodama izdaju ministarstvo nadležno
za vodno gospodarstvo, Hrvatske vode, županije i Grad Zagreb i njihovi
izvornici u fizičkom ili elektroničkom obliku.

Županije i Grad Zagreb su dužni dostavljati
Hrvatskim vodama izvornike izdanih dokumenata radi unosa podataka u
Informacijski sustav voda.

Članak 8.

U registru iz prethodnog članka ovog Pravilnika
vode se:

1. podaci o vodopravnim uvjetima i to:

– redni broj

– naziv korisnika (investitora)

– adresa korisnika (investitora)

– matični broj subjekta/korisnika (investitora)

– lokacija za koju se izdaju vodopravni uvjeti

– katastarska općina

– broj katastarske čestice

– tijelo koje je izdalo akt

– klasa akta

– urudžbeni broj akta

– datum primanja zahtjeva

– datum izdavanja akta

– namjena zahvata u prostoru.

2. podaci za vodopravnim suglasnostima i to:

– klasa akta

– urudžbeni broj akta

– datum primanja zahtjeva

– datum izdavanja klauzule na vodopravne uvjete

– klasa vodopravnih uvjeta na koje se daje
suglasnost

3. podaci o vodopravnim dozvolama i to:

– redni broj

– naziv korisnika (investitora)

– adresa korisnika (investitora)

– matični broj subjekta/korisnika (investitora)

– lokacija za koju se izdaje vodopravna dozvola

– katastarska općina

– broj katastarske čestice

– tijelo koje je izdalo akt

– klasa akta

– urudžbeni broj akta

– datum primanja zahtjeva

– datum izdavanja akta

– namjena za koju se izdaje vodopravna dozvola

– naziv zahvata ili recipijent

– dozvoljena količina i kakvoća vode

– datum isteka prava iz vodopravne dozvole.

4. podaci o dozvolbenim
nalozima i to:

– redni broj

– naziv korisnika (investitora)

– adresa korisnika (investitora)

– matični broj korisnika (investitora)

– naziv lokacije za koju se izdaje dozvolbeni nalog

– katastarska općina

– broj katastarske čestice

– tijelo koje je izdalo akt

– klasa akta

– urudžbeni broj akta

– klasa vodopravne dozvole uz koju se izdaje dozvolbeni nalog

– datum primanja zahtjeva

– datum izdavanja akta

– rok izvršenja najranije obveze

– rok izvršenja najkasnije obveze.

5. podaci o vodopravnim dozvolama za stavljanje
u promet kemijskih tvari i njihovih pripravaka koji nakon uporabe dospijevaju u
vode i to:

– redni broj

– naziv korisnika

– adresa korisnika

– matični broj korisnika

– klasa akta

– urudžbeni broj akta

– datum primitka zahtjeva

– datum izdavanja akta

– naziv kemijske tvari ili pripravka

– namjena

– datum isteka prava iz vodopravne dozvole.

6. rješenja o pripadnosti odnosno o brisanju
svojstva vodnog dobra zemljišta i to:

– redni broj

– naziv vlasnika ili korisnika

– adresa vlasnika ili korisnika

– matični broj vlasnika ili korisnika

– katastarska općina

– broj katastarske čestice

– zemljišnoknjižni uložak

– površina katastarske čestice, kultura

– tijelo koje je izdalo akt

– klasa akta

– urudžbeni broj akta

– datum primitka zahtjeva

– datum izdavanja akta.

7. suglasnosti za obavljanje poslova od osobitog
značaja za upravljanje vodama redni broj i to:

– naziv pravne ili fizičke osobe

– adresa pravne ili fizičke osobe

– matični broj pravne ili fizičke osobe

– vrsta poslova za koju se izdaje suglasnost

– tijelo koje je izdalo akt

– klasa akta

– urudžbeni broj akta

– datum primitka zahtjeva

– datum izdavanja akta.

8. rješenja po žalbama na vodopravne akte i
druge upravne akte izdane od strane ministarstva nadležnog za vodno
gospodarstvo i Hrvatskih voda i to:

– redni broj

– naziv pravne ili fizičke osobe

– adresa pravne ili fizičke osobe

– matični broj pravne ili fizičke osobe

– klasa i urudžbeni broj rješenja na koje se
izjavljuje žalba

– tijelo koje je izdalo rješenje po žalbi

– klasa rješenja po žalbi

– urudžbeni broj rješenja po žalbi

– datum primitka žalbe

– datum izdavanja rješenja po žalbi.

9. rješenja, zapisnici i drugi akti vodopravne
inspekcije.

Članak 9.

Tijela javne vlasti koja izdaju vodopravne akte
dužna su izvornike dokumenata za upis u vodnu knjigu, dostaviti Hrvatskim
vodama u roku od 30 dana od dana njihova izdavanja.

*Vodni katastri*

Članak 10.

Vodne katastre čine:

1. Katastar voda

2. Katastar vodnog dobra i vodnih građevina

3. Katastar korištenja voda

4. Katastar zaštite voda.

Članak 11.

Katastar voda obuhvaća katastar površinskih i
katastar podzemnih voda.

Katastar površinskih voda obuhvaća:

1. vodotoke i kanale

2. jezera, akumulacije i retencije

3. prijelazne vode

4. priobalne vode

5. vodna područja, slivna područja, podslivove, vodne cjeline (prirodne, umjetne i značajno
modificirane, posebno zaštićene).

6. Monitoring

– istraživački

– nadzorni

– operativni.

7. Stanje voda

– količine i hidrološki režim

– kemijsko stanje

– ekološko stanje.

Katastar podzemnih voda obuhvaća:

1. Cjeline podzemne vode

– cjeline slatke podzemne vode

– cjeline termomineralnih
podzemnih voda

– cjeline podzemne vode pod utjecajem mora
(boćate vode);

2. Vodonosnike

– vodonosnike s međuzrnskom poroznosti

– vodonosnike s pukotinskom poroznosti

– vodonosnike s pukotinsko-kavernoznom
poroznosti;

3. Izvore

– stalne

– povremene;

4. Geomorfološke pojave

– špilje

– jame

– ponore;

5. Građevine

– istražne bušotine

– piezometarske
bušotine

– istražno-piezometarske
bušotine

– bušene zdence

– kopane zdence

– kaptaže

– vodozahvatne
galerije;

6. Monitoring

– istraživački

– nadzorni

– operativni;

7. Stanje podzemnih voda

– količinsko stanje

– kemijsko stanje.

Članak 12.

Katastar vodnog dobra i vodnih građevina čini:
katastar vodnog dobra i katastar uređenja vodotoka i zaštite od štetnog
djelovanja voda.

Članak 13.

Katastar vodnog dobra obuhvaća podatke o:

– katastarskim česticama i katastarskim općinama

– vlasničkim odnosima

– vrste vodnog dobra.

Članak 14.

Katastar uređenja vodotoka i zaštite od štetnog
djelovanja voda obuhvaća:

1. Regulacijske i zaštitne vodne građevine

– brane i akumulacije

– retencije (brdske,
nizinske)

– obrambene nasipe i zidove

– regulacijske građevine (ustave, pera, pragovi,
sifoni, preljevi, obaloutvrde, kinete)

– odvodne tunele

– crpne stanice

– odteretne kanale

– protuerozijske
građevine.

2. Vodne građevine za melioracijsku odvodnju:

– obodne nasipe

– odvodne kanale

– ustave

– crpne stanice

– glavne sabirne kanale (I. reda)

– sekundarne kanale (II. reda)

– kanale trećeg reda.

3. Negrađevinske mjere
zaštite od štetnog djelovanja voda:

– sustav uzbunjivanja i dojavljivanja

– sustav upravljanja velikim vodama

– planovi, pravilnici i ostali akti vezani uz
provođenje obrane od poplava

– podatke vezane uz djelatnost eksploatacije
pijeska i šljunka.

Članak 15.

Katastar korištenja voda s obzirom na namjenu
korištenja voda dijeli se na korištenje vodotoka, zahvaćanje ili crpljenje voda
za:

– potrebe javne vodoopskrbe

– flaširanje i prodaju na tržištu

– korištenje vodnih snaga radi proizvodnje
električne energije

– korištenje vodnih snaga za pogon uređaja

– tehnološke i slične potrebe pravnih i fizičkih
osoba koje obavljaju gospodarsku ili drugu sličnu djelatnost

– melioracijsko navodnjavanje

– potrebe plovidbe

– uzgoj riba i

– sport, kupanje i rekreaciju.

Za sve navedene namjene vode se podaci o:

– korisnicima

– sustavima i

– objektima.

Članak 16.

Katastar zaštite voda dijeli se s obzirom na
izvor onečišćenja na:

– Točkaste izvore onečišćenja od:

– domaćinstava

– industrije

– poljoprivrede i

– ostalih izvora.

– Raspršene izvore onečišćenja od:

– naselja

– poljoprivrede

– prometa i

– ostalih izvora.

– Izvanredna i iznenadna onečišćenja

Za sve navedene izvore onečišćenja vode se
podaci o:

– onečišćivačima (korisnicima)

– sustavima

– objektima i

– mjerama za zaštitu voda.

Unutar katastra zaštite voda vodi se i registar
zaštićenih područja.

Članak 17.

Vodni katastri sadrže i pripadnu:

1. tehničku dokumentaciju;

2. poslovnu dokumentaciju i podatke o vodnim
naknadama;

3. pomoćnu dokumentaciju i to:

– Rječnik podataka (zajedničke definicije podataka,
opis podataka, status podataka)

– Imenik (informacije o institucijama, osobama,
ulogama i odgovornostima, adresama, provjera autentičnosti i prava pristupa,
kontrola/sigurnost

– Registar sadržaja (dostupni podaci i
informacije i meta-podaci, obveze razmjene/izvještavanja);

4. službeni upisnik o zahtjevima, postupcima i
odlukama o ostvarivanju prava na pristup informacijama i to:

– redni broj zahtjeva

– klasifikacijska oznaka i urudžbeni broj
zahtjeva

– datum primitka zahtjeva

– način podnošenja zahtjeva

– ime i prezime, tvrtka odnosno naziv
podnositelja zahtjeva

– adresa odnosno sjedište podnositelja zahtjeva

– podaci koji su važni za prepoznavanje
informacije

– odluka o zahtjevu (prihvaćen, odbijen,
odbačen, ustupljen)

– odluka prvostupanjskog tijela po žalbi s
brojčanom oznakom

– odluka drugostupanjskog tijela po žalbi.

*Očevidnik koncesija*

Članak 18.

Očevidnik koncesija na vodama i vodnom dobru
čine:

– registar odluka i ugovora o koncesiji

– izvornici koncesijskih odluka i ugovora u fizičkom
ili elektroničkom obliku

– te ostala pripadajuća dokumentacija o
koncesijama.

Članak 19.

U registru koncesijskih odluka i ugovora vode se
ovi podaci:

1. podaci o koncesiji i to:

– redni – kataloški broj koncesije

– naziv korisnika koncesije

– adresa korisnika koncesije

– matični broj korisnika koncesije

– datum sklapanja ugovora o koncesiji –
ostvarivanje koncesije

– klasifikacijska oznaka ugovora o koncesiji

– urudžbeni broj ugovora o koncesiji

– klasifikacijska oznaka odluke o dodjeli
koncesije

– urudžbeni broj odluke o dodjeli koncesije

– namjena koncesije

– dozvoljeni opseg korištenja

– mjesto, vrsta i lokacija objekta: uređaja za
korištenje voda ili naziv vodotoka ili inundacijskog
područja ili bliže mjesto gdje se obavlja iskorištavanje šljunka

– katastarska općina/općine lokacije

– katastarska čestica/čestice lokacije

– trajanje koncesije

– iznos jednokratne naknade

– mjesto plaćanja naknade

– vodno područje

– raskid koncesijskog ugovora – datum

– prijenos prava iz koncesijskog ugovora – datum
i novi korisnik

– datum prestanka važenja koncesijskog ugovora

– napomena;

2. podaci za praćenje plaćanja koncesijske
naknade su:

– visina uplaćenih sredstava za godišnju
koncesijsku naknadu

– visina godišnje obveze koncesijske naknade

– podaci o dugovanju/preplati

– napomena.

Članak 20.

Očevidnik koncesija na vodama i vodnom dobru
vodi se u skladu sa propisima o ustroju i vođenju registra koncesija.

Članak 21.

Tijela javne vlasti koja izdaju koncesije na vodama
i vodnom dobru dužna su izvornike dokumenata za upis u očevidnik koncesija
dostaviti Hrvatskim vodama u roku od 30 dana od dana potpisivanja ugovora o
koncesiji.

IV. PRISTUP
INFORMACIJAMA

Članak 22.

Pristupom podacima i informacijama u vodnoj
dokumentaciji smatra se neposredan uvid u izvornik, dobivanje preslika, uvid u
presliku i dobivanje ili uvid u sažetak ili navod o sadržaju. Podaci i
informacije kojima se pristupa mogu biti u fizičkom obliku ili elektroničkom
obliku iz Informacijskog sustava voda.

Članak 23.

Pravo pristupa podacima i informacijama iz
Informacijskog sustava voda imaju djelatnici Hrvatskih voda i ministarstva
nadležnog za vodno gospodarstvo, te druga tijela javne vlasti u skladu s
odobrenom razinom propisanog ovlaštenja.

Pravo pristupa podacima i informacijama koje se
odnose na aktivnosti koje nisu dovršene imaju zadužene osobe koje sudjeluju u
takvim aktivnostima, osobe koje vrše nadzor i druge ovlaštene osobe ako zakonom
ili propisom nije drugačije određeno.

Osoba, ustrojstvena jedinica ili služba kod koje
se odvija aktivnost ili se dokumentacija nalazi, dužna je pravovremeno
omogućiti uvid osobama koje imaju pravo uvida, kada one to zatraže.

Ovlašteni službenici za informiranje mogu davati
podatke i informacije samo u granicama svoje ovlasti.

Članak 24.

Informacije javne namjene, dostupne bez posebnog
zahtjeva, objavljivat će se na službenim WEB stranicama ministarstva nadležnog
za vodno gospodarstvo i Hrvatskih voda.

Informacije se razmjenjuju između Informacijskog
sustava voda i tijela javne vlasti u skladu s potpisanim međusobnim
sporazumima/protokolima i to bez naknada.

Informacije dostupne domaćim i stranim pravnim i
fizičkim osobama se daju u skladu s podnesenim zahtjevima uz naknadu stvarnih
materijalnih troškova u svezi s pružanjem i dostavom tražene informacije.

Članak 25.

Odlukom o ustrojavanju Kataloga informacija
ministarstva nadležnog za vodno gospodarstvo i odlukom o ustrojavanju Kataloga
informacija Hrvatskih voda, definiraju se vrste i dostupnost informacija te
visina naknada za pristup informacijama.

Članak 26.

Informacije koje nisu dostupne u smislu ovoga
Pravilnika su:

– Informacije dobivene od pravnih i fizičkih
osoba koje su zatražile tajnost ili ograničenja u korištenju istih.

– Informacije koje u skladu s nekim drugim
propisom predstavljaju državnu, vojnu, službenu, poslovnu, profesionalnu tajnu
ili zaštitu osobnih podataka.

V. PRIJELAZNE I ZAVRŠNE
ODREDBE

Čanak 27.

Ministarstvo nadležno za vodno gospodarstvo, na
prijedlog Hrvatskih voda, će u roku od šest mjeseci od stupanja na snagu ovog
Pravilnika, naputcima propisati detaljnije postupke prikupljanja, pohranjivanja
podataka i informacija, načine kontrole, održavanja i postupke izdavanja
informacija iz vodne dokumentacije.

Hrvatske vode će u roku od 10 mjeseci od dana
stupanja na snagu ovog Pravilnika, provedbenim elaboratima definirati detaljan
dizajn sustava vodne dokumentacije, imenovati odgovorne osobe i hijerarhiju
ovlaštenja unosa, pristupa i kontrole podataka i informacija.

Članak 28.

Hrvatske vode će u roku od 16 mjeseci, od dana
stupanja na snagu ovog Pravilnika, ustrojiti vodnu knjigu u skladu s člankom 7.
i 8. ovog Pravilnika te unijeti podatke o prethodno izdanim aktima.

Hrvatske vode dužne su, u roku od šest mjeseci
od dana stupanja na snagu ovog Pravilnika, ustrojiti očevidnik koncesija te
unijeti podatke o prethodno ugovorenim koncesijama u skladu s člankom 18. do
20. ovog Pravilnika.

Hrvatske vode će u roku od 16 mjeseci od
stupanja na snagu ovog Pravilnika ustrojiti vodne katastre u skladu s člancima
od 10. do 17. ovog Pravilnika i izraditi Plan popunjavanja vodnih katastara.

Članak 29.

Nadzor nad provedbom ovoga Pravilnika vrši
ministarstvo nadležno za vodno gospodarstvo.

Članak 31.

Danom stupanja na snagu ovog Pravilnika prestaje
važiti Pravilnik o obliku i načinu vođenja vodnih knjiga i o izdatcima iz
vodnih knjiga (»Narodne novine« br. 17/78).

Članak 32.

Ovaj Pravilnik stupa na snagu osmoga dana od
dana objave u »Narodnim novinama«.

Klasa: 011-02/05-02/30

Urbroj: 374-1/5-35-05-20

Zagreb, 3. siječnja 2006.

Ministar

**Petar Čobanković**, v. r.

Pravilnik, NN 13/2006-347